**SELETUSKIRI**

**maaeluministri määruse „Põllumajandusministri 13. märtsi 2015. a määruse nr 25 “Maapiirkonnas majandustegevuse mitmekesistamise investeeringutoetuse andmise ja kasutamise tingimused ning kord” muutmine seoses toetatava tegevuse elluviimise tähtaja pikendamisega“ eelnõu juurde**

**1. Sissejuhatus**

Maaeluministri määrus kehtestatakse Euroopa Liidu ühise põllumajanduspoliitika rakendamise seaduse § 67 lõike 2 alusel.

Maaeluministri määrusega „Põllumajandusministri 13. märtsi 2015. a määruse nr 25 “Maapiirkonnas majandustegevuse mitmekesistamise investeeringutoetuse andmise ja kasutamise tingimused ning kord” muutmine seoses toetatava tegevuse elluviimise tähtaja pikendamisega“ (edaspidi *eelnõu*) pikendatakse 2016. aasta taotlusvoorus toetust saanud ettevõtjate toetatavate tegevuste elluviimise tähtaega seniselt kahelt aastalt kahe ja poole aastani. Pikemat tegevuste elluviimise tähtaega on võimalik kasutada vaid neil toetuse saajatel, kes on ajaks, mil taotluse rahuldamise otsuse tegemisest möödub kaks aastat, viinud kavandatud tegevused olulises osas ellu. Tegevused on olulises osas ellu viidud, kui kavandatud investeeringust on tehtud osa, mille maksumus moodustab vähemalt 45 protsenti kogu investeeringu abikõlblikust maksumusest.

Määrus hõlmab „Eesti maaelu arengukava 2014–2020“ (edaspidi *arengukava*) meetme 6 “Põllumajandusettevõtete ja ettevõtluse areng” tegevuse liiki 6.4 “Investeeringud majandustegevuse mitmekesistamiseks maapiirkonnas mittepõllumajandusliku tegevuse suunas” (edaspidi *meede 6.4*).

Määruse eelnõu ja seletuskirja on koostanud Maaeluministeeriumi maaelupoliitika ja analüüsi osakonna maamajanduse ja konkurentsipoliitika büroo peaspetsialist Allar Korjas (625 6162, allar.korjas@agri.ee). Juriidilise ekspertiisi määruse eelnõule tegi Maaeluministeeriumi õigusosakonna nõunik Jaana Lepik (625 6202, jaana.lepik@agri.ee). Keeleliselt toimetas eelnõu Maaeluministeeriumi õigusosakonna peaspetsialist Laura Ojava (6256 523, laura.ojava@agri.ee).

**2. Eelnõu sisu ja võrdlev analüüs**

Eelnõu koosneb kahest paragrahvist.

**Eelnõu §-ga 1** võimaldatakse toetuse saajatel muudetava määruse alusel kavandatud tegevuste elluviimine lõpetada olukorras, kus tegevuse elluviimise tähtaeg on saabunud, kuid kavandatud tegevused ei ole täielikult lõpetatud. Tähtaja pikendamise eesmärk on võimaldada toetuse saajatel kavandatud tegevused ellu viia ja seeläbi saavutada planeeritud eesmärgid ning tagada sellega toetusraha parem ja täielikum ärakasutamine. Kuna tegevuse elluviimise tähtaega pikendatakse üksnes kuue kuu võrra, siis tähtaja pikendamise eelduseks on, et kavandatud tegevustest peab olema märkimisväärne osa ehk vähemalt 45 protsenti ellu viidud, sest aeg, mille võrra tegevuste elluviimise tähtaega pikendatakse, on lühem kui aeg, mis oli tegevuste elluviimiseks seni. Toetatavate tegevuste 45 protsendi ulatuses elluviimine annab alust eeldada, et toetuse saaja suudab oma investeeringu nõuetekohaselt siiski lõpuni viia ja on sellest huvitatud. Kui tegevusi on ellu viidud oluliselt väiksemas mahus, siis on vähetõenäoline, et tegevuste elluviimise tähtaja pikendamisest on toetuse saajale kasu.

Eelnõuga sätestatakse muudetavas määruses, et toetuse saajad võivad viia toetatava tegevuse ellu, esitada investeeringu tegemist tõendavad dokumendid ja võtta investeeringuobjekti sihtotstarbeliselt kasutusse 30 kuu jooksul arvates Põllumajanduse Registrite ja Infosüsteemi Ameti (edaspidi *PRIA*) poolt taotluse rahuldamise otsuse tegemisest.

Vajadus pikendada toetatavate tegevuste elluviimise tähtaega meetme 6.4 raames tuleneb asjaolust, et arvestatav hulk 2016. aasta taotlusvooru toetuse saajatest on esitanud avalduse tegevuste elluviimise tähtaja pikendamiseks. Tähtaja pikendamise soovi põhjendatakse peamiselt planeeritust pikema ajakuluga ehituslubade saamisel, ehitajate poolse tähtaegadest mittekinnipidamisega ja omavahendite puudumisega.

**Eelnõu §-ga 2** sätestatakse määruse tagasiulatuv rakendamine. Kuna osa toetuse saajate jaoks on toetatava tegevuse elluviimise tähtpäev möödunud, on ka nende puhul põhjendatud võimaldada lõpetamata investeering lõpule viia.

**3. Eelnõu vastavus Euroopa Liidu õigusele**

Eelnõu väljatöötamisel võeti aluseks Euroopa Parlamendi ja nõukogu määrus (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320–469), ning Euroopa Parlamendi ja nõukogu määrus (EL) nr 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) nr 1698/2005 (ELT L 347, 20.12.2013, lk 487–548).

Eelnõus nimetatud Euroopa Liidu õigusaktid on kättesaadavad Euroopa Liidu Teataja veebilehel http://eur-lex.europa.eu.

**4. Määruse mõjud**

Määrusega pikendatakse osa toetuse saajate toetatavate tegevuste elluviimise tähtaega, mis annab neile paindlikumad võimalused kavandatud tegevuste elluviimiseks. Nimetatud muudatusel on toetuse saajatele positiivne mõju, kuna võimaldab neil kavandatud tegevused ellu viia.

Muudatus toob kaasa PRIA töökoormuse kasvu, sest maksetaotluste menetlusperiood pikeneb. Samas, kuna muudatus puudutab üldjuhul pigem väheseid toetuse saajaid ning menetlustoimingud, mida tuleb pikendatud ajavahemikul teha, ei ole oma iseloomult uued, siis võib hinnata muudatuse mõju pigem vähemoluliseks.

Muudatusega väheneb tõenäoliselt võimalike sanktsioneerimiste arv, kuna neil toetuse saajatel, kes ei olnud saanud kavandatud tegevusi täielikult ellu viia, on võimalus seda nüüd teha ja võtta investeeringuobjekt sihtotstarbeliselt kasutusse.

Muudatus võimaldab tagada toetusraha parema ja täielikuma ärakasutamise.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulusid ega -tulusid.

**6. Määruse jõustumine**

Eelnõu § 1 rakendatakse tagasiulatuvalt alates 2019. aasta 1. jaanuarist.

Eelnõu tagasiulatuva rakendamisega antakse neile toetuse saajatele, kes ei ole oma kavandatud tegevusi ellu viinud, võimalus seda nüüd teha. Eelnõu tagasiulatuv rakendamine toob kehtiva õiguse normidega võrreldes kaasa isiku õiguste laienemise ja sellega ei rikuta õiguskindluse põhimõtet.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile.

Eelnõu esitatakse arvamuse andmiseks PRIA-le.